GALERIE FOTO Ave Ceasar! AS Roma, cu o româncă printre vedete, a câștigat un nou titlu de campioană a Italiei
Echipa feminină a clubului roman și-a păstrat titlul de campioană în Serie A.
Roma a câștigat al doilea titlu consecutiv în Serie A
AS Roma a reușit să câștige un nou titlu de campioană în Serie A Femminile. Cu doar două etape rămase de disputat, trupa din capitala Italiei are 67 de puncte acumulate, fiind urmată în clasament de Juventus (53p), Fiorentina (42p), Inter Milano (43p) și Sassuolo (33p), așa că echipa a început sărbătoarea.
În ultima etapă, romanele au învins pe Inter Milano, scor 4-3, golurile echipei gazdă fiind marcate de Viens (15, 75), Kumagai (37) și Giacinti (80). Apoi fotbalistele au făcut un tur de onoare cu trofeul pe Stadio Olimpico, înaintea meciului dintre echipele masculine ale celor de la Roma și Juventus (1-1).
Echipa feminină AS Roma este înființată în 2018 și are în palmares două titluri de campioană (2022-2023, 2023-2024), un trofeu Coppa Italia (2020-2021) și unul Supercoppa Italiana (2022), dar și o calificare în sferturile de finală ale Champions League (2022-2023 / 0-1 și 1-5 cu FC Barcelona).
Românca Ceasar, printre vedetele Romei
Roma este antrenată de Alessandro Spugna, iar vedetele lotului sunt Camelia Ceasar (România), Elisa Bartoli (Italia), Saki Kumagai (Japonia), Evelyne Viens (Canada), Elena Linari (Italia), Laura Feiersinger (Austria), Sanne Troelsgaard Nielsen (Danemarca), Valentina Giacinti (Italia) și Valentina Giacinti (Italia).
Portărița Ceasar, care a fost portarul titular al echipei în acest sezon, are 26 de ani. Este născută la Bacău, a crescut în Italia de la vârsta de cinci ani și a evoluat la senioare doar în fotbalul italian, pentru Torino (2012-2013 / a debutat în Serie A la vârsta de 14 ani), Brescia (2013-2018 / două titluri de campioană), AC Milan (2018-2019) și AS Roma (2019-prezent).
Ea își împarte timpul de joc între buturile naționalei României cu Andreea Părăluță (29 de ani / Levante). Sub contract cu echipa romană a început sezonul și Katia Ghioc (21 de ani / portar), dar aceasta a fost cedată la Ternana, în Serie B.
Foto - Getty Images
Urmăriți SPORT.RO și pe Google News